RO Jurnalul Oficial al Uniunii Europene C 243/11

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2007/C 243/05)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ REZUMAT

REGULAMENTUL (CE) NR. 510/2006 AL CONSILIULUI

„CHAMOMILLA BOHEMICA”

Nr. CE: CZ/PDO/005/0411/28.10.2004

DOP ( X ) IGP ( )

Această fișă rezumat prezintă cu titlu informativ principalele elemente ale caietului de sarcini al produsului.

1. Autoritatea competentă din statul membru:

Denumire: Úřad průmyslového vlastnictví Adresă: Antonína Čermáka 2a CZ-160 68 Praha 6 Telefon (420) 220 383 111 Fax (420) 224 324 718 E-mail: posta@upv.cz

2. Grup:

Denumire: LEROS, s.r.o., zastupující skupinu producentů Adresă: U Národní galerie 470 CZ-150 00 Praha 5-Zbraslav Telefon (420) 257 898 111 Fax (420) 257 921 328 E-mail: leros@leros.cz Componență: Producători/prelucrători ( X ) alte categorii ( )

3. Tipul produsului:

Clasa 1.8: Alte produse din anexa I

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire: „Chamomilla Bohemica”

„Chamomilla Bohemica” este denumirea tradițională a florii de mușețel adevărat, care crește în Boemia (Republica Cehă).

4.2. Descriere: Floare uscată de mușețel adevărat (flos Chamomilla vulgaris) — Matricariae flos, Matricaria recutita (L.) Rauschert, Chamomilla recutita (L.) Rauschert.

„Chamomilla Bohemica” se caracterizează prin conținutul de ulei esențial (până la 1 %), a cărui substanță activă principală este camazulena, prezentă în proporție de 0,06-0,07 %. Datorită caracteristicilor sale, „Chamomilla Bohemica” este o plantă de calitate superioară comparativ cu plantele originare din alte zone geografice și îndeplinește foarte bine criteriile stabilite în 1997 și 2002 de farmacopeea cehă pentru floarea de mușețel adevărat. Conform suplimentului din 2004 la ediția 2002 a farmacopeei cehe, aceasta trebuie să conțină „cel puțin 4 ml de ulei esențial de culoare albastră per kilogram de materie uscată și o proporție totală de cel puțin 0,25 % de apigenină-7-glucozidă, calculul bazându-se pe materia uscată. Principalele componente ale uleiului esențial sunt sesquiterpenele [aproximativ 50 % ulei esențial, (-)-alfa-bisabolon, oxid de bisabolol A, oxid de bisabolol B, oxid de (-)-bisabolon A]. Uleiul esențial mai conține camazulenă (conținut minim de 0,035 %). Pe lângă uleiul esențial, «Chamomilla Bohemica» mai conține cumarine (umbeliferonă, herniarină), flavonoide (apigenina-7-glucozida și derivatele sale, luteolină, cvercetol, izorhamnetină), a căror proporție minimă este de 0,01 %, precum și azulene (conținut minim de 0,02 %). Flavonoidele (0,015 %) au proprietăți spasmolitice. Spireterii (0,03 %) au proprietăți bacteriostatice și fungistatice.” La realizarea unei cromatografii în strat subțire, „Chamomilla Bohemica” nu trebuie să producă ulei esențial de culoare brună, iar conținutul său mediu de camazulenă trebuie să fie cuprins între 0,06 și 0,07 %. Se comercializează sub formă de plantă pentru infuzie, în pliculețe individuale și în vrac, sub formă de pachete de 50 de grame sau, pentru comerțul cu ridicata, în saci de 14 kg.

4.3. Zona geografică: Boemia, și anume regiunile Praga, Boemia Centrală, Boemia de Sud, Plzeň, Karlovy Vary, Ústí nad Labem, Liberec, Hradec Králové și Pardubice, precum și, pentru regiunea Vysočina, cantoanele (okres) Havlíčkův Brod, Jihlava și Pelhřimov, în conformitate cu legea organică nr. 347/1997 privind organizarea marilor colectivități teritoriale și de modificare a legii organice a Consiliului național ceh nr. 1/1993, Constituția în vigoare a Republicii Cehe.

Locurile unde se cultivă „Chamomilla Bohemica” pe teritoriul Boemiei sunt caracterizate de următoarele condiții climatice și pedologice: soluri argiloase și nisipoase (conform clasificării solurilor: pământ negru, soluri brune și soluri levigate), cu pH situat între 7,3 și 8,1; condiții climatice: precipitațiile anuale ating un nivel de 500-700 mm/m2; altitudine cuprinsă între 230 și 480 m.

4.4. Dovada originii: Prelucrătorii țin un registru al furnizorilor, care sunt supuși unui control în fiecare fază a procesului de obținere a florii de mușețel, și anume plantarea, creșterea, culesul, uscarea, depozitarea și prelucrarea. Aceștia țin, de asemenea, un registru al entităților care achiziționează produsele finite.

Serviciul competent local al inspectoratului național pentru agricultură și alimentație supraveghează respectarea caietului de sarcini.

4.5. Metoda de obținere: Mușețelul are o mare capacitate de adaptare, însă substanțele pe care le conține sunt foarte sensibile la condițiile de mediu; astfel, trebuie să se respecte următoarele etape:

Pregătirea solului: cultura mușețelului nu este deosebit de pretențioasă și necesită doar un arat mediu, un grăpat de suprafață și un sol plivit.

Plantarea: se utilizează semănătoare de precizie, se nivelează solul după însămânțare, se plantează 20 g de semințe pe ar.

Creșterea: în cursul acestei etape se ameliorează cu îngrășăminte industriale complexe (de exemplu NPK sau Cererit).

Culegerea și tratamentul ulterior: florile sunt culese manual sau cu ajutorul mașinilor autopropulsate Neset și Unag, imediat după înflorire; sunt uscate de preferință la o temperatură maximă de 40 °C, după care sunt trimise către lanțuri de prelucrare dotate cu sisteme de sortare și separare.

Pentru a se asigura păstrarea caracteristicilor naturale ale materiilor prime menționate la punctul 4.2 este indispensabilă respectarea zonei de cultură definite.

Depozitarea și ambalarea: produsul se păstrează uscat, ferit de lumină și în locuri bine ventilate, după care se ambalează în saci de hârtie având același volum, pe care se aplică etichete; aceste operațiuni, inclusiv ambalarea finală, nu trebuie să se realizeze neapărat în zona definită, dar trebuie executate conform normelor și reglementărilor în vigoare.

4.6. Legătură: Pe teritoriul ceh se cultiva deja mușețel de calitate excelentă, însă denumirea „Chamomilla Bohemica” a fost tot mai frecvent utilizată în special începând cu anii cincizeci, atunci când cererea externă a crescut și a devenit necesară stabilirea unei distincții între această cultură și alte culturi de mușețel. Din acest moment, denumirea „Chamomilla Bohemica” a desemnat un soi de mușețel cu proprietăți bine definite (a se vedea punctul 4.2), datorate condițiilor naturale oferite de mediul de cultură. Unicitatea soiului este dată de mai mulți factori care țin de modul de cultivare, cum ar fi clima, solul și modalitățile de recoltare (nivelul mediu de precipitații de 500-700 mm/m2, pH-ul solului de 7,3-8,1, sol argilos și nisipos). Randamentul depinde în special de tipul de sol ales și de nivelul precipitațiilor. În cele din urmă, altitudinea și gradul de expunere la soare sunt alți doi factori care influențează puternic conținutul de ulei esențial și camazulenă. „Chamomilla Bohemica” este un produs de calitate, care a fost prezentat la diverse târguri și expoziții, precum „SALIMA” și „Země živitelka”, unde a obținut mențiunea „Produs de calitate”. Mărcile Neset și Unag au dezvoltat utilaje speciale pentru culesul capitulelor de mușețel fără ca restul plantei să fie afectat.

În Republica Cehă, denumirea de origine „Chamomilla Bohemica” este înregistrată din 21 ianuarie 1975 cu numărul 84 și este protejată în cadrul unui acord bilateral încheiat cu Portugalia.

4.7. Organism de control:

Denumire: Státní zemědělská a potravinářská inspekce — inspektorát v Praze Adresă: Za opravnou 4 CZ-150 00 Praha 5 Telefon (420) 257 199 511 Fax (420) 257 199 529 E-mail: praha@szpi.gov.cz

precum și birourile locale ale inspectoratului național situate în zonele de producție și prelucrare.

4.8. Etichetare: Denumirea „Chamomilla Bohemica” trebuie să apară cu caractere lizibile (litere majuscule) pe fața principală a ambalajului.

(1) JO L 93, 31.3.2006, p. 12.